12 gelandangan diselamatkan bendung Covid-19
VALENTINE NGUMBANG SIMANGGANG: Mini Stadium Sri Aman telah dijadikan sebagai Pusat Penempatan
Sementara Gelandangan untuk membantu mencegah penularan wabak pandemik COVID-19
di kawasan ini. Pusat berkenaan dikendalikan oleh pihak Unit Penguatkuasa Jabatan Kebajikan
Masyarakat (JKM) Bahagian Sri Aman dengan 12 orang gelandangan yang sudah
dikenal pasti telah pun ditempatkan di situ bermula semalam. “Tiga daripada 12 orang gelandangan di sini adalah merupakan pekerja
yang tidak dapat pulang ke Semenanjung Malaysia ekoran kehabisan wang
perbelanjaan semenjak bermula Perintah Kawalan Pergerakan (PKP) pada 18 Mac
lepas. “Kesemua mereka akan diberi makanan sebanyak tiga kali sehari bersama
dengan ‘hygiene set’ dan tilam di Pusat Penempatan Sementara Gelandangan ini
sehingga PKP ditamatkan kelak,” kata Mohd Nazri Sharkawi dari Unit
Penguatkuasa JKM Bahagian Sri Aman. Selain itu pihak JKM Bahagian Sri Aman kata beliau juga akan terus
bertindak mencari individu gelandangan yang masih belum dikenal pasti menerusi
laporan polis dan orang ramai di kawasan ini. Malahan pihaknya kata beliau juga sedia membantu mana-mana individu
terdampar yang amat memerlukan bantuan makanan dan tempat tinggal di Pusat
Penempatan Sementara Gelandangan ini disebabkan oleh perlaksanaan PKP pada masa
sekarang. “Mereka hanya perlu tampil ke Pejabat JKM di sini atau menghubungi
kita di talian 083 321730 sebelum pemeriksaan dibuat untuk memastikan sama ada
mereka layak atau tidak  menerima bantuan
seperti itu kelak,” kata beliau. Nazri juga turut memberitahu bahawa JKM Bahagian Sri Aman terlebih dahulu
telah pun bertindak menghulurkan bantuan makanan kepada golongan gelandangan
dalam seluruh kawasan Bandar Simanggang ini bermula 23 Mac lepas. Terdahulu operasi mengumpul individu gelandangan di bandar ini telah pun
melibatkan penyertaan pihak polis, kakitangan Pejabat Kesihatan, Agensi Anti
Dadah Kebangsaan (AADK), Jabatan Sukarelawan Rakyat Malaysia (RELA) dan
Angkatan Pertahanan Awam Malaysia (APM) di sini. Pihak Pejabat Kesihatan dan AADK Sri Aman menerusi operasi itu bertindak
melakukan saringan kesihatan serta ujian air kencing sebelum kesemua
gelandangan yang dikumpul ditempatkan di pusat berkenaan. Turut menyertai operasi tersebut adalah Denny Sukon dari Unit Penguatkuasa
JKM Bahagian Sri Aman, Pegawai APM Daerah Sri Aman, Kapten (PA) Siti Huzaimah
Ibrahim, Ketua AADK Sri Aman, Peli Robert dan pemangku Pegawai RELA Daerah Sri
Aman, Joshua Ijau. Difahamkan bahawa dua gelandangan yang sudah dikenali pasti di Bandar
Simanggang sebelum ini sedang menjalani rawatan atas punca lain-lain penyakit
di Hospital Sri Aman dan Hospital Umum Sarawak, Kuching pada masa sekarang. 
See author's posts
